Document ID: /fineweb-2-swissfilter-quality_10-filterrobots/filtered/01798.jsonl.gz/1246

Fir‘s Dreier-Dramm ins Noochberland,
git’s Stitz – versproche, nur in d Hand.
Der Wessels het sy schlächte Stiil dodermit no gstaigeret.
Jä Hampe, worum hesch du dert di Handschlag nit verwaigeret?
Isch äggscht d Frau Somaruga do?
Y hätt e Värs iber Asylante …und so.
Nai nit diräggt ain iber sii – y wott ere jo nit schlächts.
Und falls si schnäll wett uusegoo …s WC wäär hinde rächts.
Waisch no dä dolli Väärs vom Drämmli
vo wääge: “Uff di wart y nämmli?“
Hitt stoot’s Drämmli als scho do, der Drämmler lächlet schlapp;
luegt di aa, macht d Diire zue und faart denn vor dir ab.
So unter uns – y ha gescht z Nacht
uf mym Samsung Händy Raclette gmacht.
Y saag der numen ains: „Due das nit uusbrobiere!
Finfhundert Stai firs Händy und zwaidausig s Renoviere.“
Ych aut mi jetz und giib bekannt:
Als Baasler woon ych uff em Land.
Drum bring ych iber die kai Värs, das wäär e Stolperstai.
Denn, wenn d Fasnacht ummen isch, mues ych jo wider hai.
D Globalisierig macht nit halt.
Au ych als Bänggler gspyyr die Gwalt.
Y hätt e bombe Väärs, was im Roothuus so grumm lauft.
Doch d Kyneese hänn die Pointe sammt em “Pepeloni“ kauft.
Der Fischer seit de Spiiler sträng:
„Hütt stönd mer düüf – jaa… ee… d Rüüm sind äng.
En Viererchetti, Pressing, jaa.. ich dänke hinne muure.
Und dänn no gnüegend Gel id Haar, jaa ... dänn hebed au d Frisure.“
Wenn sich die Bruet nit kaa binää,
und dir sy Pfoote nit wott gää,
denn nutzt alles rede nyt, de schwätzisch an e Wand.
Gib dääne der glai Finger, denn wänn si die ganz Hand.
Wenn d wotsch mit em SIRI schwätze,
denn isch e Samsung siibe s lätze.
Wenn derte nonem Wessels frogsch, gspyyrsch, wie’s lyycht vibriert.
Und uff‘s Stichwort “Heidi Mück“ kaas syy, dass‘s explodiert.
Z‘ Las Vegas haut’s en alte Rocker
wäg däm Donald Trump vom Hogger.
Wo er gseet, wie dä sy Määne schwungvoll hindere gläbt,
rieft dä us: „Y ha’s doch gwüsst, dass der Elvis läbt!“
D Frau Merkel sait zem Donald Trump:
„I am the Boss - e German Vamp!
And wenn you mich begrabschen, so have we zämme Spass.“
Und dänggt sich: „Leute schaut mal her, ich schaffe sogar das!“
Isch d Simonetta wiider do?
Hänn sii sy scho gsee yynekoo?
Im Grund gnoo isch mir das jo wurscht – die dummi Zwängerei.
In däm Fall wett y mälde: s Hyysli wäär wiider frei.
Wär dur‘s Minder Baasel goot,
gseet, dass der Strich bim Strich aafoot.
S Millieu rot, d Hiiwyys grien, ab do wird animiert.
Do gseesch, dass au uff däm Gebiet, Rot-Grien dominiert.
Fir die wo d Oggsegass bewoone,
git’s quasi sone gschitzti Zoone.
Hett äggscht uff Wunsch vom WWF der Baschi iiber Nacht,
dert e Voogelschutzgebiet fir Drottwaaramsle gmacht?
Mi Frind het sone “E-Bike“ kauft
und stuunt, wie schnäll dä Geppel lauft.
Und will er nimm ka brämse, duet er mit der Glogge lytte.
S dumme draa isch numme: dä Baum isch nit uf d Sytte.
Bi Moord und Dootschlaag, bi Intrige,
heersch immer: „d Bolizei suecht Zyyge“.
Baschi loos, wenn‘d au emool, en Erfolg wotsch bueche;
Wie wäär’s, wenn statt de Zyyge, emool wurdsch d Raiber sueche?
Wääge Würscht kaa me lut WHO
s Bstegg abgää - so noo dis noo.
Gang froog emool di Metzger, denn luegt dä d Würscht im Gschtell aa
und sait: „Am deedligschte isch dängg, do dä MORDadella.“
Villic..cht ooo nit ee… do bin y froo..
Das - chhhha me soo …. nit eee.. gäute loo!
Mir müend ..ee … und …das isch wichtig, … so erkläärt ys fascht all Daag,
der Schneider Ammann, Schlaag uff Schlaag, unseri Wirtschaftslaag.
Wenn’d Hunger hesch, darfsch nit vergässe,
me kaa jetz au Inseggte ässe.
Määlwüürm, Grille und so Zyyg, doch nimm nie uus Versee,
so Spinner wo “in-Seggte“ sin, das git Ranzewee.
D Flichtlingsmueter Simonetta
bietet jedem wo kunnt e Bett aa.
In Schutzrüüm und Kasäärne, und denn git‘s no das Phagg,
das schlooft, bis es verhaftet wird, z‘Ziiri im Baur au Lac.
Bresidäntin wärde will y,
seit d Hillary zue iirem Billi.
Die alti Schachtle wett dä Job und voll Ibermuet,
frait si sich uff e Braggtikannt …. dä het si drum no z guet.
Der Morin Guy het ys verzellt,
är heeri uff, d Waiche sin gstellt,
fir das won är no mache will. Jä Guy waisch du denn nit,
dass es uff eme Abstellglais, gar keini Waiche git.
S Theater wott, han y vernoo,
d Landschäftler soo nimm yyne loo.
Die sette me draa zaale, doch dängget draa bim zwänge:
Ooni d Basler uss em Baselbiet, wurd’s Tabourettli länge.
Dä Helge do isch, wie si gseen,
so glunge wyss und wunderscheen.
E Gschyss in wyss, nur wyss in wyss und was me druff ka gsee,
das isch denn nit s White Dinner – dasch der Embolo im Schnee.
D Landschäftler, die arme Sieche;
Y main do unseri Regio Grieche.
Die pfyffen us em letschte Loch und lyyde Hellegwaale.
Falls si der Toni Lauber gseen, dien s em e warmi Subbe zaale.
Unter uns, es duet fascht wee,
wenn ych der neyi Playboy gsee.
Kaini blutte Wyyber me, und eppis isch frapant:
D Artiggel dungge mi uff s Mool, au nimm so intressant.
„Die achzig Chischte wei mer nit!
Do macht denn d SVP nit mit!
Nur wääge däre Uni do, wärdet zerscht konkreet.
Und überhaupt, was isch das gnau, en Uniwersideet?“
„Grüezi, do chönd‘s de Fischer gsee,
Bettware Au … am Zürisee.“
Dä zeigt dert mit em Thämperamänt vomene doote Fisch,
dass in Ziiri s Hinderland, au nit vyyl besser isch.
Fruschtriert het unsere Wessels Hampe
no däm „NAI !“ sy Grind lo lampe.
Är hätt so gärn, wie in der Stadt, fir d Baselbieter Rammel
e Zone nur fir Wello gmacht, vo Scheenebuech bis Ammel.
Dä Roche Duurm bi der Solityyde,
wird äänlig wien e Pyramyyde,
gegen oobe glainer, was macht das fir e Sinn?,
kenntsch maine, dass ene noodisnoo, d Stütz usgange sin.
Frau Leuthard und die zwaiti Reere.
Y kaa das Gstiirm bald nimme heere.
Si hätt so gäärn das „Zwaitloch“ ...und jetze kunnt der Hit:
Mer baue das Loch, mer zaale das Loch … nuur bruche derfe mer‘s nit.
S Radio sait mer all Viertelstund,
dass no däm Stau der Näggschti kunnt.
Do mäldet sich mi Navi, und sait: „E scheene Gruess.
Und wenn de no wotsch aakoo hitt, denn gosch am beschte z Fuess.“
Der Schawinski läärt, was ych muetig find,
e Kiibel Yys iiber sy Grind.
Er het’s zwoor nit erfunde und ych sag‘s diplomaatisch:
Dass em derbyy no d Sproch verschloot, macht en diräggt sympaatisch.
Fir Schutt und Gröll git’s e Methoode:
Ab mit däm Mischt undere Boode!
So “Unterfluer-Container“ versänggt me in de Stroosse.
Und vor em Roothuus, nit vergässe, bruuchts denn e bsunders Groosse!
E Seggretääryn mit nyt aa,
derfiir mit Allem drumm und draa,
twitteret e Selfie, denn die hett offegstande,
Persone und Freizyygigkait, dotaal lätz verstande.
Der Gerri Müller macht frivol
unter sym Phult e Aigegool.
Das Selfie goot an‘s Zwaitwyyb. „Wie findsch mi fuudiblutt?“
Do schrybt si zrugg: „Bild nicht scharf …vermutlich Zoom kabutt!“
Wo der Ali in der Hochzytsnacht
sy Frau uusphaggt, isch die kei Bracht.
Was us der Burka uusekunnt, isch nit grad no sym Gschmagg.
Ali, do bisch sälber dschuld: …. me kaufft kai Katz im Sagg!
D Concita Wurscht het’s usbrobiert
und sich dä Fluumbaart abrasiert.
Denn stoot sy vor e Spiegel und luegt sich s Resultaat aa.
Und sithäär heisst das Wiirschtli nei: “Concitta Cippolata“.
Fir Ziircher isch dä Graane Kunscht
und uff e Schiff wartsch umesunscht.
So Läärläuf sin dert ganz normaal, wenn me d Bewooner kennt.
Die luege jo au jede Frielig, ob e Schneemaa brennt.